वैलेंटाइन (valentine) शब्द लैटिन मूल के valens से आता है, जिसका प्रयोग निर्भीकता, महानता, बल और वीरता के लिए किया जाता है| अंग्रेजी का valour शब्द भी इसी मूल से आता है| वैलेंटाइन नाम के कई संत हुए, पर वैलेंटाइन्स डे से जुड़े हुए संत माने जाते हैं तीसरी शताब्दी के रोम के संत वैलेंटाइन [1]| उन दिनों रोम में ईसाई धर्म प्रचलित नहीं था और ईसाई धर्म के अनुयायियों को रोम के प्रशासन से बहुत सी प्रताड़ना सहनी पड़ती थी| बड़े कष्ट में उनका जीवन गुज़र रहा था| ऐसे प्रतिकूल समय में भी ईसाई धर्म के अन्य संतों की तरह संत वैलेंटाइन भी धैर्य और सेवा भाव से अपने धर्म का प्रचार करते थे|